**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 08.02.2024, ora 08.00 – 09.02.2024, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 09.02.2024, ora 07.00**

**RÂURI**

Debitele au fost în scădere, exceptând râurile din bazinele hidrografice: Someşul Mic, Vedea, Siret, Bârlad, bazinele mijlocii şi inferioare ale râurilor: Jiu, Olt, Argeş, Ialomița şi Prut şi pe râurile din Dobrogea, unde au fost relativ staționare.

Pe râurile din bazinele hidrografice: Vişeu, Iza şi Tur, debitele au fost în creştere datorită precipitațiilor lichide căzute în interval, cedării apei din stratul de zăpadă şi propagării şi doar prin propagare pe cursul superior al Prutului.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraș, Nera, Suceava, Moldova, Bistrița, Trotuş, Putna, bazinele superioare ale Jiului, Oltului, pe cursul Prutului și pe cursul superior al Buzăului. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Vedea, Rm. Sărat, Bârlad, Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Formațiunile de gheață (gheață la maluri, pod de gheață) existente în bazinul superior al Oltului, bazinele superioare ale Prahovei, Bârladului și pe cursul mijlociu al Siretului, au fost în diminuare, restrângere şi eliminare.

Este în vigoare **ATENȚIONAREA HIDROLOGICĂ** nr. 12 din 07.02.2024.

Debitele vor fi în scădere, exceptând râurile din bazinele hidrografice: Someşul Mic, Vedea, Siret, Bârlad, bazinele mijlocii şi inferioare ale râurilor: Jiu, Olt, Argeş, Ialomița şi Prut şi pe râurile din Dobrogea, unde vor fi relativ staționare.

Pe râurile din bazinele hidrografice: Someşul Mare, Vişeu, Iza şi Tur, debitele vor fi în creştere datorită precipitațiilor lichide prognozate, cedării apei din stratul de zăpadă şi propagării şi doar prin propagare pe cursul superior al Prutului.

Formațiunile de gheață (gheață la maluri, pod de gheață) existente, vor fi în diminuare, restrângere și eliminare.

Sunt posibile scurgeri importante pe versanți, torenți şi pâraie, viituri rapide pe unele râuri mici cu posibile efecte de inundații locale şi creşteri de debite şi niveluri, cu posibile depăşiri ale **COTELOR DE APĂRARE** pe unele râuri din nordul, vestul și centrul țării, ca urmare a precipitațiilor lichide prognozate și cedării apei din stratul de zăpadă.

Se menține în vigoare **ATENȚIONAREA HIDROLOGICĂ** nr. 12 din 07.02.2024.

**DUNĂRE**

Debitul la intrarea în țară (secțiunea Baziaș) în intervalul 08.02.2024 – 09.02.2024 a fost în scădere, având valoarea de 6100 m3/s, peste media multianuală a lunii februarie (5300 m3/s).

În aval de Porţile de Fier, debitele au fost în scădere la Gruia și pe sectorul Tr. Măgurele – Tulcea și în creștere pe sectorul Calafat – Corabia.

Debitul la intrarea în țară (secțiunea Baziaș) va fi în scădere (6000 m3/s).

În aval de Porţile de Fier, debitele vor fi în scădere.

***Se situează în faza I-a de apărare următoarele sectoare de dig:***

* R3, Sf. Gheorghe și Tudor Vladimirescu (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situația meteorologică în intervalul 08.02.2024, ora 08.00 – 09.02.2024, ora 06.00**

**ÎN ŢARĂ**

Vremea a fost în continuare deosebit de caldă în toate regiunile (cu abateri de până la 14...15 grade față de mediile multianuale ale datei, local în sud și sud-est), exceptând jumătatea nordică a Moldovei unde valorile termice diurne au scăzut semnificativ față de ziua anterioară și s-au apropiat de cele normale. Astfel, temperaturile maxime s-au încadrat între 2 grade la Darabani și 20 de grade la Zimnicea. În regiunile sudice și sud-estice cerul a fost variabil, mai mult senin în cursul nopții, iar în restul teritoriului a avut înnorări temporare, mai persistente ziua în nord, nord-est și parțial în centru. Temporar a plouat în Maramureș (unde izolat cantitățile de apă au depășit 10 l/mp) și pe arii mai restrânse și slab cantitativ în dealurile Crișanei, vestul și nordul Transilvaniei, în nordul Moldovei și în Carpații Occidentali, în timp ce în nordul Carpaților Orientali - la altitudini de peste 1700 m - a nins. Vântul a suflat slab și moderat, cu intensificări temporare în a doua parte a intervalului în zona montană înaltă a Carpaților Orientali, unde rafalele au depășit pe alocuri 80...90 km/h, dar în cursul zilei pe spații mici și în zonele joase de relief din nord-vest, centru și sud, cu viteze în general de 40...45 km/h. Este strat de zăpadă la munte, unde măsura *-în platformele stațiilor meteorologice*- până la 120 cm în Munții Făgăraș, 118 cm în Munții Țarcu și 116 cm în Munții Călimani. La ora 06 temperatura aerului avea valori cuprinse între -3 grade la Întorsura Buzăului și Târgu Logrești și 12 grade la Piatra Neamț.

***Observație****: de ieri de la ora 6 au fost în vigoare 2 atenționări cod galben pentru fenomene meteorologice periculoase imediate; 1 mesaj emis de către SRPV Bacău și 1 mesaj emis de către SRPV Sibiu.*

**LA BUCUREŞTI**

Vremea s-a menținut predominant frumoasă și mult mai caldă decât în mod obișnuit pentru această dată, cu o temperatură maximă de 18 grade (abateri de până la 14 grade față de normele climatologice). Cerul a avut unele înnorări în prima parte a zilei și a fost mai mult senin în restul intervalului. Vântul a suflat slab și moderat, cu ușoare intensificări îndeosebi după-amiaza, când s-au înregistrat rafale în jurul a 40...45 km/h. La ora 06 temperatura aerului avea valori de 2 grade la stația meteo Băneasa, 5 grade la Filaret și 6 grade la Afumați.

**3. Prognoza meteorologică în intervalul 09.02.2024, ora 08.00 – 10.02.2024, ora 08.00**

**ÎN ŢARĂ**

Vremea va fi în continuare deosebit de caldă pentru sfârșitul primei decade a lunii februarie, astfel, temperaturile maxime se vor încadra între 10...12 grade în Maramureș și estul Transilvaniei și până în jurul valorii de 20 de grade local în Muntenia și Dobrogea, iar cele minime vor fi cuprinse în general între 1 și 10 grade. Înnorările vor fi persistente în regiunile nordice și nord-vestice unde temporar va ploua, moderat cantitativ (10...15 l/mp) în Maramureș și extremitatea de nord a Carpaților Orientali. În celelalte regiuni, cerul va fi variabil ziua și temporar noros în cursul nopții, însă ploi izolate vor fi posibile doar în Banat. Cu precădere pe parcursul zilei vântul va avea intensificări locale în zona montană înaltă, cu viteze de 80...100 km/h în special în Carpații Orientali și Munții Apuseni, iar în restul teritoriului va sufla slab și moderat, temporar cu ușoare intensificări în nord-vest și izolat în centru și sud-est. În orele dimineții, izolat se va semnala ceață.

**LA BUCUREŞTI**

Vremea va fi predominant frumoasă și deosebit de caldă, cu valori termice semnificativ mai ridicate decât cele normale. Cerul va fi variabil ziua și temporar noros în timpul nopții, iar vântul va sufla slab și moderat. Temperatura maximă va fi de 18...20 de grade, iar cea minimă de 4...6 grade.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei III de restrictii. Se mentine Planul de restrictii in alimentarea cu apa - treapta III, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura la folosintele:

\*S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor de apă cu 50% aferent treptei a III-a de restrictii, la sursa r. Miletin – ac.Halceni.

\*S.C. ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se aplica situatia de restrictii in alimentarea cu apa la folosinta:

\*S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru: A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și pentru S.C. AQUAVAS S.A. VASLUI – Sucursala Vaslui din acumularea Solesti.

***Administratia Bazinala de Apă Olt***

* **Judetul Brasov:** Incepand cu data de 21.12.2023 Compania APA Brasov S.A. anunta inceperea diminuarii preluarii de apa bruta din Acumularea Sacele – pr.Tarlung cu 450 l/s si inceperea compensarii necesarului de apa din sursa subterana de rezerva - Front captare A.N.I.F. – zona Harman Prejmer (aplicare prevederi “Plan de restrictii si folosire a apei in periodele deficitare”). Nu s-au impus restrictii de alimentare cu apa la populatie.

1. ***CALITATEA MEDIULUI***
2. **În domeniul aerului**

***Comisariatul Județean Constanța din cadrul Gărzii Naționale de Mediu*** informează despre producerea, în data de 08.02.2024, ora 10.20 unui incendiu la hala de vopsitorie a unui atelier de reparații auto din municipiul Constanta aparținând societății comerciale Gorea SRL. Incendiul s-a manifestat cu degajări mari de fum in atmosfera. Au ars doua compartimente din cadrul halei si un autovehicul. Cauza: defecțiune la instalația de uscare a vopsitoriei. ISU Dobrogea a lichidat incendiul in jurul orei 11.30. Nu s-au raportat victime. Vom reveni cu informații suplimentare.

1. **În domeniul solului și vegetației**

***Garda Forestieră Focșani*** informează că în data de 06.02.2024, la ora 16.00, s-a produs un incendiu pe raza OS privat SC Ingka Investments SRL Focșani, în zona localității Dumitrești, județul Vrancea, Acesta a afectat o suprafață de 24.2 ha de litieră și a fost stins în 07.02.2024, la ora 11:00, prin intervenția a 3 silvicultori, 10 pompieri si 10 cetățeni. Cauza producerii incendiului: foc deschis nesupravegheat.

***Garda Forestieră Râmnicu Vâlcea*** informează că în data de 07.02.2024, la ora 13:00, s-a produs un incendiu în zona localității Stoenești, OS Caracal, jud Olt. Acesta a afectat o suprafață de 8 ha de litieră și a fost stins în aceeași zi, la ora 15:00, de către 3 silvicultori, 8 pompieri, 2 polițiști si 2 cetățeni.

***Garda Forestieră Râmnicu Vâlcea*** informează că în data de 07.02.2024, la ora 16:00, s-a produs un incendiu în zona localității Măruntei, OS Caracal, jud Olt. Acesta a afectat o suprafață de 3 ha de litieră și a fost stins în aceeași zi, la ora 18:30, de către 6 silvicultori, 4 pompieri, 2 jandarmi si 2 cetățeni.

***Comisariatul Județean Dâmbovița din cadrul Gărzii Naționale de Mediu*** informează telefonic despre producerea, în data de 08.02.2024 unei poluări accidentale cu apa sărata si țiței din cauza unei avarii produsa in zona Parc 3 Dragomirești, județul Dâmbovița, aparținând SC OMV Petrom SA. S-au scurs aproximativ 10 litri amestec țiței cu apa sărata, fiind afectata o suprafața de 10 mp teren proprietate publica. Vom reveni cu informații suplimentare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**